Ψήφισμα του Ευρωπαϊκού Κοινοβουλίου

της 5ης Μαΐου 2010

με τις παρατηρήσεις που αποτελούν αναπόσπαστο μέρος της απόφασης σχετικά με την απαλλαγή για την εκτέλεση του προϋπολογισμού του Οργανισμού Εφοδιασμού της Ευρατόμ για το οικονομικό έτος 2008

ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ,

έχοντας υπόψη τους τελικούς ετήσιους λογαριασμούς του Οργανισμού Εφοδιασμού της Ευρατόμ για το οικονομικό έτος 2008,

έχοντας υπόψη την έκθεση του Ελεγκτικού Συνεδρίου για τους ετήσιους λογαριασμούς του Οργανισμού Εφοδιασμού της Ευρατόμ για το οικονομικό έτος 2008, συνοδευόμενη από τις απαντήσεις του Οργανισμού [1],

έχοντας υπόψη τη σύσταση του Συμβουλίου της 16ης Φεβρουαρίου 2010 (5827/2010 — C7-0061/2010),

έχοντας υπόψη το άρθρο 276 της συνθήκης ΕΚ και το άρθρο 319 της συνθήκης για τη λειτουργία της Ευρωπαϊκής Ένωσης,

έχοντας υπόψη τον κανονισμό (ΕΚ, Ευρατόμ) αριθ. 1605/2002 του Συμβουλίου, της 25ης Ιουνίου 2002, για τη θέσπιση δημοσιονομικού κανονισμού που εφαρμόζεται στο γενικό προϋπολογισμό των Ευρωπαϊκών Κοινοτήτων [2], και ιδίως το άρθρο 185,

έχοντας υπόψη την απόφαση 2008/114/ΕΚ, Ευρατόμ του Συμβουλίου, της 12ης Φεβρουαρίου 2008, σχετικά με τη θέσπιση του καταστατικού του Οργανισμού Εφοδιασμού της Ευρατόμ [3], και ιδίως το άρθρο 8,

έχοντας υπόψη τον κανονισμό (ΕΚ, Ευρατόμ) αριθ. 2343/2002 της Επιτροπής, της 19ης Νοεμβρίου 2002, για τη θέσπιση του δημοσιονομικού κανονισμού πλαισίου για τους κοινοτικούς οργανισμούς του άρθρου 185 του κανονισμού (ΕΚ, Ευρατόμ) αριθ. 1605/2002 [4], και ιδίως το άρθρο 94,

έχοντας υπόψη το άρθρο 77 και το παράρτημα VI του κανονισμού του,

έχοντας υπόψη την έκθεση της επιτροπής ελέγχου των προϋπολογισμών (A7-0076/2010),

Α. λαμβάνοντας υπόψη ότι το Ελεγκτικό Συνέδριο αναφέρει ότι έλαβε εύλογη διαβεβαίωση ότι οι ετήσιοι λογαριασμοί για το οικονομικό έτος 2008 είναι αξιόπιστοι και ότι οι υποκείμενες πράξεις είναι νόμιμες και κανονικές,

Β. λαμβάνοντας υπόψη ότι, σύμφωνα με την απόφαση 2008/114/ΕΚ, Ευρατόμ, ο οργανισμός εφοδιασμού της Ευρατόμ, που θεσπίστηκε στο Λουξεμβούργο το 1958, διαθέτει νέο καταστατικό και αποτελεί Οργανισμό·

1. διαπιστώνει ότι το 2008 ο Οργανισμός δεν έλαβε καμιά επιχορήγηση για τη χρηματοδότηση των επιχειρησιακών δραστηριοτήτων του και ότι η Επιτροπή ανέλαβε όλες τις δαπάνες του στο πλαίσιο της εκτέλεσης του προϋπολογισμού του οικονομικού έτους 2008· σημειώνει επίσης ότι οι πιστώσεις αναλήψεων υποχρεώσεων που μεταφέρθηκαν από το οικονομικό έτος 2007 καλύφθηκαν από το αχρησιμοποίητο τμήμα της επιχορήγησης για το οικονομικό έτος 2007·

2. διαπιστώνει, κατά συνέπεια, ότι, ελλείψει αυτόνομου προϋπολογισμού, ο Οργανισμός έχει ενσωματωθεί εκ των πραγμάτων στην Επιτροπή·

3. επισημαίνει, ωστόσο, ότι η κατάσταση αυτή θέτει το ζήτημα της αναγκαιότητας διατήρησης του Οργανισμού στη σημερινή μορφή και οργάνωσή του· λαμβάνει, εντούτοις, υπόψη την απάντηση του Οργανισμού, στην οποία υποστηρίζει ότι η σημερινή κατάσταση αντανακλά την ισορροπία μεταξύ, αφενός, της σαφούς σχέσης με την Επιτροπή (π.χ. η Επιτροπή μπορεί να εκδίδει οδηγίες και να διορίζει τον γενικό διευθυντή του Οργανισμού) και, αφετέρου, ορισμένης νομικής και δημοσιονομικής αυτονομίας·

Εσωτερικός λογιστικός έλεγχος

4. αναγνωρίζει ότι, σύμφωνα με το άρθρο 3 του καταστατικού του, ο Οργανισμός επέλεξε τον εσωτερικό του ελεγκτή, ο οποίος ανέλαβε καθήκοντα από 1ης Ιουλίου 2009·

5. παραπέμπει, για περαιτέρω παρατηρήσεις οριζόντιου χαρακτήρα που συνοδεύουν την απόφαση απαλλαγής, στο ψήφισμά του, της 5ης Μαΐου 2010 [5], σχετικά με την απόδοση, τη δημοσιονομική διαχείριση και τον έλεγχο των οργανισμών.

[1] ΕΕ C 304 της 15.12.2009, σ. 6.

[2] ΕΕ L 248 της 16.9.2002, σ. 1.

[3] ΕΕ L 41 της 15.2.2008, σ. 15.

[4] ΕΕ L 357 της 31.12.2002, σ. 72.

[5] Κείμενα που εγκρίθηκαν, P7_TA(2010) 139, βλέπε σελίδα 241 της παρούσας Επίσημης Εφημερίδας.

--------------------------------------------------